作者:仇遠
標題:愛月夜眠遲・愛月夜眠遲慢
內容:小市收鐙，漸柝聲隱隱，人語沈沈。月華如水，香街塵冷，闌干瑣碎花陰。羅幃不隔嬋娟，多情伴人，孤枕最分明。見屏山翠疊，遮斷行雲。因記款曲西廂，趁凌波步影，笑拾遺簪。元宵相次近也，沙河簫鼓，卻是如今。行行舞袖歌裙。歸還不管更深。黯無言，新愁舊月，空照黃昏。